  Виталий Пронин Елизавета ПетроваЕлизавета Владимировна Петрова - Трокай Борисов нимо премилэн лауреатэз, Россия Федерациысь дышетон удысысь отличник. Со нырысь-валысь Кизнер ёросысь Безменшур шор ёзо школаын дышетӥз, роноен кивалтӥз, райисполкомын пӧртэм удысъёсын тыршиз. Отӥяз нациосын ужан политикая министрлэн воштӥсез вал. Елизавета Петрова кивалтӥз «Дэмен» огазеяськонэн, Кизнерын удмуртлыкез ӝутонын тырше. - Елизавета Владимировна, секыт аръёсы, ӵапак война вакытэ, вордскиллямды. Кыӵе гуртын пичи дырды ортчиз? - Покчи дырез малпано ке, йырсиос ик ӝутӥсько. Мае но адямилы чидано уг луы. Вордӥськи 1944-тӥ арын Алнаш ёросысь Улын Сырьезь гуртын. Вазен сое Кечгурт шуо вал. Собере атаен нэнэ Иже интыяськиллям. Война вакытэ атае машзаводын мастер луыса ужам. Собере сое, «враг народа» карыса, тюрьмае пуктӥллям. Горьковской областе келяллям. Мискинь 10 арзэ пытсэт сьӧрын юнме ортчытӥз. Нэнэлы огназлы секыт йӧтӥз. Кык нылпиен, мынам эшшо агае вал на, дор палъёсаз бертоно луиз, Можга каре интыяськиз. Кыӵе жаль, Ижысь юртмы озьы ик быриз, нокин со понна бызьылӥсь ӧз луы ни. 1992-тӥ арын Удмурт Республикалэн Прокуратураысьтыз ивор вуиз: Владимир Печников, пе, реабилитировать каремын. Солы та дунне вылын кема улыны кылдымтэ. Тюрьмаысь бертыса, кема ик ӧз улы ни, машина улэ сюрыса, бырыны шедиз. Нэнэ огназ кылиз. Со дырысен весяк ӵошеннамы улӥмы. Агае егитысен дорысь кошкиз, Астраханьын ужаз, со моряк вал. Можгаысь 3 номеро школаын 7-тӥ классозь дышетскыса, стипендия сёто шуыса, педучилищее пыри. Нэнэ инвалид вал, туж секыт улонэз ми соин улӥмы. Со шоры учкыса, сюлэм шори пилиськыны дась вал. Можгаын со инвалидъёслэн артелязы ужаз. Атай улонысь кошкем бере нэнэ ужаны ӧз ни быгаты, дорын пукиз. Озьы ми 4 манет но 60 копейка пенсиен улыны кылимы. Кураськыса уд ветлы ук, кызьы ке но нэнэез возьыны турттоно. 12-13 аресысен, исьнер тӥяса, вагонъёсты ӝоктыса, ветлӥ. Мон нэнэме ути-вордӥ, шуыны луоз. Мон умой дышетски, ноку стипендитэк ӧй кыльылы. Со вакытэ дышетӥсьёс ӧз тырмылэ, соин ик милемыз курсысьтымы Таня Петроваен кыкнамес, училищеез быдтытэк, эшъёсмылэсь одӥг арлы вазьгес ужаны келязы. Можга ёросысь Сибы гуртэ шедимы. Милемлы покчиосын ужаны кельшиз, соос соку ик бордамы биниськизы. Асьмеос но егитэсь, 17 арес гинэ вал ай соку милемлы. Урокъёс бере нылпиосын ӵош гурезьын нискылаллямы. Мынам классам дышетскиз Толя Григорьев. Со туж сабырлы вал, умой дышетскиз. Табере Анатолий Леонтьевич - тодмо драматург. - Тодон-валандэс будэтэмды потыса, луоз, Иже кошкиды? - Иже гинэ ӧй ай, сьӧраз потоно луиз. Педучилищеез йылпумъяме бере малпасько, Ижысь пединститутэ пыроно. Ми пичиысен дорамы удмурт кылын вераським, городын будыса но анай кыллэсь ӧм куштӥське. Таиз понна нэнэлы но атайлы тау карыны кулэ. Со вакытэ Министръёслэн Советсы удмурт пиналъёсты пӧртэм вылӥ дышетскон интыосы келяллязы. Монэ но, Можга педучилищеез ӟеч йылпумъям муртэ, 1963-тӥ арын Иже ӧтизы но МГУ-э дышетскыны мынод, шуизы. Сыӵе дыръя пумит вазьыны дӥсьтоз на-а егит мурт? Озьы мон август толэзе огнам йырам кузь сюрес вылэ потыны дӥсьтӥ. Ижысь пединститутын дышетскыкузСо дырозь нокытчы ветлэме ӧй вал на. Кисыосам тӧл шула, мыныны мынод, нош мае сиыса улод, шуиз вал нэнэе. Дор палъёслэсь мӧзмон сюрес вылысен ик сюлэмез сюпсьыны кутскиз, нэнэ но жаль потэ, висись маке огназ доре кылемын. Вуи ни ай Москвае, экзаменъёсме умой сётъяй. 1-тӥ сентябре студентъёсты, пе, колхозэ картошка октыны келялом. Валамон ини, мон отчы ӧй мыны. Таӵе ик тодӥсько на, факультетмылэн деканэз доры бӧрдыса ветлэмме. Нуналлы быдэ пырасько, вае документъёсме, мон доре берто, шуисько. Таӵе-таӵе шуд шедьыса но такем дано интыын ӧд ке вала дышетскыны, кызьы мон тонэ кельтом на, чабкиське декан. Документъёсме йырыз курен, синъёсам туж лек учкыса, киям мычиз. Нош мон сыӵе шумпотӥ, документъёсме киям кутӥ но, лобыса сямен, кабинетысьтыз потӥ. Озьы берен дор палъёсам вуи. Можгаос медаз адӟе шуыса, кема гинэ пегаса ветлоно луиз. Монэ, МГУ-ын дышетскыны валатэк бертэм муртэ, клеткаысь обезьянэз сямен, учкыны ветло вал. Иже мынӥ, отын но студентъёс шорам озьы ик паймыса учко, Москваысь, пе, татчы бертэм на. Соку ӧжытак дӥсьтӥсьгес луиськем ни, лэся, пединститутлэн ректорез Борис Шульга доры пыри. Дышетскыны лыктӥ, шуисько. Кин интые мон тонэ кутом, со понна кыӵе ке студентэз улляны кулэ луоз ук, шуэ. Мырдэм но кызьы студентъёс радэ кутӥз. Но ӝыны ар пала стипендия уд басьты, шуиз, общежитие но, пе, али ум быгатэ сётыны. Озьы мон интыяськи заводэ. Пумен ужасько, пумен тодон-валан люкасько. Одӥг каникулэз но тэк ӧй улы, доре ӧй бертылы, весь нэнэлы уксёен юрттыны тырши. Асме умой дӥсян сярысь ӧй малпаськылы, нэнэез йӧнатон понна дуноесь эмъюмъёс басьяно вал. Стипендия басьтыны кутскеме бере капчигес луиз ини, общежитие но бӧрысь сётӥзы. 4-тӥ курс бере практикае Алнаш шор ёзо школае шеди, собере Можгае, аслам дышетскем школаям. Всё, малпасько, татчы ик ужаны берто. Та малпанме тодосчи Иван Тараканов кытысь ке тодэм. Тон школае уд мыны, аспирантурае Тартуэ пырод, шуэ, асьмелы, пе, удмуртъёслы, дышетскем адямиос кулэ. Но монэ чик наука бордаз ӧз кыскы. Тартуэ вуылэме юнме луиз. - Озьыен тӥ асьтэлэн дышетскем школаяды ик Можга каре вуиды. Нылпиосын ужаку, оломар но луэ, дыр. Соосын тужгес но тунсыко учыръёс сярысь вераны быгатоды-а? - Ӧй, мон Можгае ӧй вуы. Распределение дыръя, Кизнер ёросысь Безменшур шор ёзо школае мынод, шуизы. Со гурт ту-уж кыдёкын потӥз мыным. Пумтэм-йылтэм кузь сюрес лумбытлы тырмиз. Монэ, куинь егит дышетӥсьёсын ӵош, пересь кышномурт доры улыны пыртӥзы. Ӟуч кылын но литератураен дышетыны кутски, организаторе юнматӥзы. Дышетӥсьёсын но, нылпиосын но кылы тупа, шулдыр ортчиз улонмы. Ужаны быгатэмме шӧдыса, лэся, кӧня ке дыр ортчыса, завуче пуктӥзы. Туж зол школае шеди, коллективзы визьмо, йӧно, нылпиос сабырлыесь но кылзӥськисесь вал. Соку нылпиосын туж зол ужамы. Урокъёсы рос-прос дасяськыса ветлылӥмы. Пинал «2» басьтэ ке, возьыт вал ини, со понна астэ янгышен шӧдӥськод. Ляб нылпиосын урокъёс бере пукылоно луылӥз. Практикаын дыръям, Можгаын дышетыкум ай, туж тунсыко учыре шедьылӥ. Акашка нунал азьын вал со. Вазен вӧсяськонэз-мае тодӥсь ӧй вал. 4-тӥ классэ пырисько. 32 кузя нылпиос шып гинэ пуко, шорам паймыса кадь дол учко. Умойтэм дӥсяськиськем ке шат меда шуыса, копак кышкатски. Ӝӧк вылэ вӧлдэм газетэз басьтӥ но воксё пайми: ӵуж, горд, вож, льӧль курегпузъёс отын тыремын. Мон, атеист, тае адӟыса, мар вераны ик ӟудӥ. Но нылпиосты обиде уськытэме ӧз поты, тау, тау, пиналъёс, шуисько, урокъёс бере ваньмы ӵош та курегпузъёслэсь салат лэсьтом, пельнянь кутом. Озьы ик каримы. Нылпиосын сюлмысьтымы пӧраськимы, ческыт сиськимы. Картэныз- Безменшуре ик выжы лэзиды, луоз? - Слава Петровлы бызи. Туж умой семьяе сюри. Но вакытэз сыӵе вал, кошкемед потэ-а, уг-а, юась ӧй вал. Кизнер райкоме, школаосын ужанъя отделэ, инструкторе басьтӥзы. Соку мыным быдэс районэн ужано луиз. Вань школаосы вуылӥмы, уен-нуналэн сюрес вылысь ӧй пыралля. Кынмонъёс но шедьылӥзы, дыр, но сое пинал дыръя валано ӧвӧл. Кивалтӥсьёс тыршемме синйылтӥллям, лэся, отӥяз роное ӧтизы. Соку мон ёросысь дышетӥсьёслэн профсоюзэнызы кивалтӥ ини. Таня нылы Безменшурын вордскиз вал. Алёшаме ваёно кариськи на. Пиеным ар но пукыны ӧз сётэ, ужаны потыны косӥзы - бырйы, пе, роноен-а кивалтод яке калыклы юрттэт сётонъя отделэн-а? Кытчы пырод, партия косэ бере, роноен кивалтыны кутски. Уже туж секыт ке но, сюлэмыя вал. Калыкен одӥг кыл шедьтыса, ужаны тырши. Дышетон сярысь гинэ сюлмаськоно ӧвӧл, улон инты но кулэ, нылпи садэ но путёвка куро. Со вакытэ трос пинал вайылӥзы - ёросамы 5 сюрс нылпи вал. Школаос сяна, нылпи садъёс но мон киын на. Но шумпотыса вераны быгатӥсько, со аръёсы ёросысьтымы нылпиос республикаысь трос пумо олимпиадаосы но пӧртэм ӵошатсконъёсы пыриськылӥзы, вормисьёс луыса бертылӥзы. Партия косэмъя нош ужез воштоно луиз - исполкоме секретаре выжтӥзы. Отӥяз райкомлэн председателезлэн воштӥсез луи. Ныпъетэ секытгес луиз. Озьы ке но улонын эшшо мар ке но уг тырмы на кадь. Калык понна мар ке но выльзэ лэсьтэме потыны кутскиз. Соку мон Нациосын ужанъя комитетэн кивалтӥсен Светлана Смирноваен тодматски. Со юрттэмъя кылдытӥ ёросысь пӧртэм калыкъёслэсь культуразэс азинтонъя центр. Ужмы интыысьтыз вырӟиз, калык сое аръёсын возьмам кадь. Ортчытъяны кутскимы фольклор праздникъёс но пӧртэм пумиськон ӝытъёс, бигеръёслы Сабантуй но удмуртъёслы Гырон быдтон радъямы. Огъя кужымен Мултан ужлы 100 ар тырмонэз пусйимы. Отчы Финляндиысь но, Эстониысь но, Венгриысь но куноосты ӧтчамы. Республикаысьтымы синпелетъёсты утёнъя огазеяськонлэн кивалтӥсез Зинаида Боткина юрттэмен, Короленко черкогуртэ сюрес но черк лэсьтӥмы, В. Короленколы памятник усьтыны быгатӥмы. Со гуртэ ик 50 интыем нылпи сад лэсьтӥмы. 1990-тӥ аръёсы секыт луиз ужаны. Уксё ӧвӧл, уждун уг тыро. Со вакытъёсты малпаса, юзыр-кезьыр луоно. Шуген-секытэн ке но, Кизнер каргуртын анай-атайтэк кылем пиналъёслы интернат усьтӥмы. Секыт сямо нылпиос отын улӥзы, ог-огзэс обидё, жальзылы чидан ӧвӧл. Правительстволэн тӧроезлэн воштӥсез Антонина Лисина юрттэмъя, интернатэз типовой карыны быгатӥмы. Механизаторъёсты, йырси ӵышкисьёсты но пӧраськисьёсты дасянъя 30 номеро училище усьтӥмы. - Ёросады «Удмурт Кенеш» огазеяськонлэсь ёззэ тӥ кылдытӥды. - Трос ужано луиз соку. Мыло-кыдо удмурт адямиосты утчано-шедьтоно вал. Ёросамы удмурт писательёс, журналистъёс но тодосчиос вуизы. Соосты Вуж Бӧдья гуртэ нуимы. Отын Удмуртъёслэн 1-тӥ съездазы делегация бырйимы. Саесъёсмес пужалляса ужамы. - Иже вуэмдэс ноку ӧд жалялэ-а? Нэнэеныз- Монэ Светлана Смирнова комитетаз ӧтиз. Мыным, пе, тӥ кадь воштӥсь кулэ. Татын но калыкен ужано луиз, трос гинэ ёросъёсы поталлямы. Кам сьӧр удмуртъёс доры ветлэммы али ке но тодам улэ на. Писательёсын но журналистъёсын, Пичи Пурга ёросысь Эдэйгуртысь нылкышноослэн «Арганчи» ансамбленызы Башкортостынысь Татышлы ёросэ удмурт культуралы сӥзем нуналъёсы вуылӥмы. Вунонтэм, нокызьы вераны луонтэм нуналъёс вал со. Ринат Галямшин, удмуртъёслэн азьветлӥсьсы, я сояз, я таяз гуртэ пумиськонэ нуэ, школаосы вуттылэ. Тӥни озьы калык эшъяське но огазеяське вылэм. Кузпалы осконтэм адями луысал ке, Кизнерысь ӧй потысал, дыр. Куать но ӝыны ар огпалась огпала ветлӥ. Кизнер ведь Ижлэсь матын ик ӧвӧл, 200 иськем пала луоз. Пятница ӝыт лобыса сямен доре бертӥсько, арняе Иже кошкон дыр вуэ ини. Семьяеным адӟиськыса ик ум вуттӥське кадь. Пие соку 8-тӥ классын дышетскиз. Со но, атаез но городэ мыныны пумит луизы. Милемлы улон инты но сёто ни вал, вот огзылэн но семьяосылэн Кизнерез городлы воштэмзы ӧз поты. - Шутэтскыны потыса но, тэк улонэз уд тодылӥське, удмуртлыкез ӝутон понна сюлмаськиськоды. - Кизнер ёросысь «Удмурт Кенеш» огазеяськонэзлэн ёзчиез луисько. Отысь эшъёсыным кемагес уг ке адӟиськиськы, мӧзмыны кутскисько. Али ёросысьтымы «Удмурт Кенешен» кивалтэ Антонида Покошева. Солы, вань сюлэммес но тодон-валанмес сётыса, юрттӥськиськом. Кема аръёс ӵоже ини ӵош ужаськом Кизнерысь Надежда Столбоваен, Валентина Рассомахинаен, Безменшурысь Серафима Петроваен. Кылем арын бадӟым ыштонэз адӟи, секыт висемез бере улонысь кошкиз кузпалы. - Пиналъёсты котырады уло, дыр? - Алёша пие дорам улэ. Монэ нуналлы быдэ солэн Лиза нылыз шумпоттэ. Пырак пичи муртэ сямен, шудыны ёртыса возе. Таня нылы Москваын улэ. Солэн Илья но Женя пиосыз быдэ вуэмын ини. Мон асме гурт адямиен шӧдӥсько. Улытозям пудо вордӥ. Гужемзэ бакча котырын бергасько. Кызьы музъем ужтэк улод, со адямиез бурдъя но, эмъя но. Любовь Тихонова Теги: премияэ тршорын ТрокайБорисов  